
FÅ ORDEN I KAOSET!

Om du har sett videoene mine på TikTok, tror du nok at jeg ble født med støvkosten i hånden, og at jeg alltid har vært et ordensmenneske. Hadde du fulgt meg i oppveksten, ville du kanskje vært enda mer skråsikker på at dette faktisk var tilfellet – for hjemme hos meg var ting alltid på stell. Mamma styrte husholdet med kost og klut, og det var sjelden huset ikke var plettfritt. Mens mamma sørget for å være à jour med husarbeidet, sørget pappa for at alt var vedlikeholdt til enhver tid. Det var ikke ofte noen av dem satt i ro og gjorde ingenting.

Nå lurer du kanskje på hvor jeg vil med dette, for det virker sikkert som om jeg bekrefter nettopp det du trodde – at når andre ble pottetrent, så lærte jeg meg å holde over-flatene rene. Men det var snarere det motsatte som skjedde. Da jeg var liten, og opp igjennom, hadde jeg alltid så mange baller i luften at rydding sto nederst på listen over ting jeg ville bruke tiden på. Jo mer jeg somlet, dess mer utålmodig ble mamma, og til slutt endte hun opp med å ta ryddejobben for meg. Slik vokste jeg opp, helt til alt en dag plutselig ble snudd på hodet.

Livet mitt forandret seg drastisk da jeg var seksten og pappa ble alvorlig syk. Han måtte legges inn på Rikshospitalet i all hast, og der hang livet hans i en tynn tråd i månedsvis. Når jeg ser tilbake på dette med en mors øyne, kan jeg ikke forestille meg hvor tøft det hele må ha vært for mamma. Hun pendlet frem og tilbake mellom oss og pappa, som var fire timer unna.

«Da jeg var liten, og opp igjennom, hadde jeg alltid så mange baller i luften at rydding sto nederst på listen over ting jeg ville bruke tiden på.»

Det er først nå jeg forstår hvilken styrke det må ha krevd for at mamma skulle klare å holde seg oppreist. For hun tok seg av oss barna på ti, fjorten og seksten, samtidig som hun var der for pappa som kjempet for livet sitt. Alt dette uten å falle sammen, i alle fall aldri så vi så det. Mamma virket aldri som noe annet enn en klippe for oss den tiden hun pendlet mellom oss barna og pappa.

Hver gang mamma var inne på Rikshospitalet, var det plutselig jeg som var den som tok vare på småbrødrene mine. Det var jeg som holdt huset i orden, laget maten og sørget for at alle var der de skulle til enhver tid. Som sekstenåring hadde jeg fått et enormt ansvar som jeg gladelig påtok meg for familien min. Der og da var dette en utrolig tøff tid for meg. Ikke det at jeg måtte hjelpe til hjemme, men det å se noen man er glad i har det så vondt, og ikke vite hva som vil skje. Likevel, nå som voksen kan jeg sette pris på hvordan det har formet verdiene mine. I dag er A4-livet med familien drømmelivet mitt!

Jeg nyter å lage orden, utvikle systemer og skape en koselig atmosfære i hjemmet. Disse små rutinene, hverdagstradisjonene og systemene gjør livet så mye lettere for oss. Alt har sin faste plass i et grunnsystem som passer for akkurat vår familie. Små innarbeidede triks og hverdagsrutiner hjelper oss gjennom hektiske dager som småbarnsfamilie. Vi bruker i det store og hele mindre tid på rydding og vasking fordi vi har innarbeidet rutiner og ritualer forbundet med hver aktivitet.

Når barna kommer hjem fra skolen, har de faste plikter, det samme har de etter måltidene. Alle smårydder og setter på plass etter seg, jevnt og trutt gjennom dagen, og for å være helt ærlig – det er virkelig ikke mye tid vi bruker på rengjøring. For det er slik det fungerer – brett det pleddet og legg det fint over armlenet på sofaen før du går ut av stuen. Det tar fem–seks sekunder. Ta med deg den skitne tallerkenen fra kjøkkenbordet om du skal forbi oppvaskmaskinen. Tøm søppelbøtta og ta med søpla ut i søppelkassa når du uansett skal ut en tur med bilen.!

Slike små hverdagsrutiner gjør at det blir koselig å komme hjem etter en lang dag. Smårotet holdes i sjakk og rekker ikke å vokse seg så stort. Men det kommer til å skli ut i ny og ne. Til og med jeg, som elsker å sortere og lage systemer, har ordentlig roteskuff bare en måned etter at den er sortert. Det er normalt. Men har du et solid grunnsystem, er det verken vanskelig eller tidkrevende å få det på plass igjen. Har du ikke tid eller ork, sier du? Gjør det mens pastaen koker, jeg lover deg, det tar ikke lengre tid enn det. Høyskapet på badet kan du ta mens barna dusjer. Du rekker kanskje ikke hele, men du rekker nok en hylle, og så kan du ta en annen mens du pusser tennene. Slik kan du være kreativ og snike inn litt rydding mens du egentlig gjør noe annet.

«Jeg nyter å lage orden, utvikle systemer og skape en koselig atmosfære i hjemmet.»

Tar du i bruk triksene i denne boken, vil du merke at når du først skal rydde, så er det faktisk ikke så mye som trenger å gjøres. Den ukentlige storrengjøringen blir rett og slett ikke noe særlig stor fordi du holder det i sjakk i det daglige.

Om du lar deg inspirere av triksene og tipsene jeg har skrevet ned, så bruk gjerne hashtaggen #inspirertavhurry når du legger ut bilder på sosiale medier – jeg har kjempelyst til å se hvilke systemer og hverdagsrutiner som funker for deg! Og du, når du synker ned i godstolen, etter at du har sortert og vasket, ikke glem å tenne et duftlys og å belønne deg selv med noe fancy å drikke!

«Tar du i bruk triksene i denne boken, vil du merke at når du først skal rydde, så er det faktisk ikke så mye som trenger å gjøres.»

